《题钱舜举画烟江叠嶂图》
元代·蒲道源

江山奇绝吴楚乡，画史又与生钱郎。钱郎下笔得天趣，意象髣髴开衡湘。

浮空水光接巨浸，隔岸岚翠摩穹苍。幽岩梵宫半隐见，老树樵舍相迷藏。

中流一叶泛小艇，远涧千尺横修梁。山居熙熙自太古，下视扰扰徒奔忙。

我来京国行九轨，尘土眯目须眉黄。困馀偶作林壑梦，归计未遂惊彷徨。

明窗豁然看此画，便觉胸次生清凉。何时挐舟径成往，长啸振衣千仞冈。

作者简介：蒲道源（1260～1336），元代散曲家，诗人，字得之，号顺斋。世居眉州青神县（今属四川省），后徙居兴元南郑（今属陕西省）。初为郡学正，皇庆二年（一三一三）征为翰林编修，进应奉，迁国子博士，延祐七年（一三二〇）辞归。年七十被召为陕西儒学提举，不赴。著有《闲居丛稿》。他所著的《闲居丛稿》，平实显易，有承平之风。